Burjassot commemora el Dia Mundial dels Drets de les Persones Consumidores
2025-07-24

L’Ajuntament de Burjassot, des de l’Oficina Municipal d’Atenció al Consumidor (OMIC), s’ha adherit a la campanya que commemora la celebració del Dia Mundial dels Drets de les persones Consumidores i Usuàries, el pròxim 15 de març.

Esta campanya és una iniciativa de la Conselleria d’Economia Sostenible, Sectors Productius, Comerç i Treball, a través de la Direcció General de Comerç, Artesania i Consum, que té com a objectiu conscienciar en un consum crític, conscient i responsable. A través de diferents cartells proposa “usar el poder” de comprar en empreses amb valors, moure’s en transport públic per a realitzar les compres, comprar en el comerç local i consumir energies alternatives.

El 15 de març de cada any se celebra el Dia Mundial dels Drets de les Persones Consumidores, una data marcada per l’ONU en 1983 per a commemorar el discurs del president John F. Kennedy el 15 de març del 1962, on va considerar per primera vegada al consumidor/a com a peça fonamental en el procés productiu.

En este dia, es recorden alguns dels drets de les persones consumidores, com ara el dret a la seguretat de productes i serveis, a ser informades i informats per a realitzar la compra del producte o servei que satisfaça les seues necessitats, a més de ser protegit contra etiquetatge deshonest o incomplet, a ser compensat si el producte no complix amb les seues característiques o el servei no és satisfactori o el dret a l’educació dels consumidors, sent informats sobre els drets i maneres d’actuar així com obtindre els coneixements per a decidir, fiablement, el servei o bé que es necessita.